Notum esse volumus præsentibus, et futuris, quod Fulbertus et Berengerius fratres recedentes de Bustello, pro inimicitiis, quas vicini eorum contra eos exercebant, dederunt alodum ipsius vici Bustelli, S. Petro et seipsos, et omnem posteritatem suam commendaverunt perpetualiter eidem sancto Petro, una denerata ceræ omni anno, tam virum, quam mulierem. Ea conventione, ut si ipsi, aut aliqui ex eorum progenie reverterentur in regionem, hereditatem suam, quam sancto dederant, ab Abbate loci et Monachis tenerent. Discedentes itaque de Episcopatu Lingonico, tempore Brunonis Episcopi, et Ducis Henrici, venerunt in Diœcesim Archipiscopatus Vesuncionensis tempore Hectoris Archiepiscopi, et Comitis Willelmi, pervenerunt in locum, qui dicitur Rollens, et remanserunt ibi super terram Teduini, et Beroardi fratris ejus: qui scilicet Teduinus pater fuit Bernardi. Ea vero conventione in terra illorum remanserunt, ut ipsis reditus, et consuetudines terræ persolverent, sancto vero Petro Besuæ censum, quem debebant annuatim, deportarent. Timentes autem Monachi, ne per succedentia tempora heredes Teduini, et Beroardi fratris ejus, ipsis hominibus aliquam violentiam irrogarent, vel in servitutem eos redigere vellent, cum Abbate suo Willelmo adeuntes Concilium, in quo Archiepiscopus Hector, et Episcopus Bruno cum aliis Episcopis residebant, deprecati sunt, ut hanc Kartam pariter, et libertatem istorum hominum Ecclesiastica auctoritate roborarent. Quod ipsi libenter concedentes cum consensu aliorum Episcoporum, et totius sancti Concilii eosdem homines liberos sancti Petri esse statuerunt, et perpetuo anathemate excommunicaverunt, qui illis servitutis jugum imponere ullo modo ausi fuissent. Signum Hectoris Archiepiscopi. Signum Brunonis Episcopi. Signum Walterii Episcopi. Signum Burchardi Episcopi. Signum Gosleni Episcopi.